'Aisyah binti Abu Bakar

Aisyah binti Abi Bakar Al-Taymiyyah Al-Quraysyi, (wafeuët bak thôn 58 H/678 M), lam bahsa 'Arab (عائِشة بنت أبي بكر التيميَّة القُرَشِيّة). Droëneuh nakeuh sidroë ureuëng inong suci lam Islam nyang jeuët keu Ma ubéna ureuëng mu'min, droëneuh sidroë peurumoh Rasulullah Muhammad Shallallahu 'Alaihi Wasallam. Lahéneuh nakeuh nibak thôn nyang keupeuët lheuëh Nabi Muhammmad SAW neuangkèe lé Potallah jeuët keu rasul. Ureuëng chik agam droëneuhnyan nakeuh Sahbat Rasulullah nyang that utama, Abu Bakar Ash-Shiddiq, mak droëneuhnyan nan-geuh Ummu Ruman binti Amir bin Uwaimir bin Abdi Syams bin Kinanah nyang abéh umu nibak masa Rasulullah shallallahu ‘alaihi wa sallam mantöng udép nibak thôn keu-6 Hijriyah.

 Riwayat udép 
Droëneuhnyan nakeuh jeuët peurumoh Nabi Muhammad SAW nyang keulhèe, Nabi Muhammad SAW neumeunikah ngon 'Aisyah lheuëh Prang Badar atawa bak thôn nyang keudua lheuëh Hijrah, droëneuhnyan na lam kawôm ureuëng inong nyang rôh neujak peuubat ubéna ureuëng cidra lam prang Badar nyan. Lam ubéna peurumoh Nabi SAW, 'Aisyah nakeuh nyang umu geuh that putik ngon nyang paléng carong. Meusampoë nibak droëneuh nyan keuh le that ileumèe agama Islam nyang neupeusampoë langsông lé Nabi SAW.

'Aisyah umu lapan blah thôn nibak watèe Nabi SAW wafeuët. Droëneuhnyan na neuduëk balèe peuët plôh thôn lheuëh wafeuët Nabi SAW. Yôh abéh umuneuh, 'Aisyah nakeuh umu nam plôh tujôh thôn. Droëneuhnyan meurumpok kalon mandum ban peuët droë Khalifah nyang awai sampoë masa teuka ajaineuh bak masa Khalifah Mu'awwiyah, lam buleuën Ramadhan thôn 58 Hijiriyah.

Lam masa neuudép sajan ngön Nabi 'Aisyah na tom cit keunöng fiteunah, lam keujadian Al-Ifk. Keubit brat that ch'èh-ch'oh bak keujadian Al-Ifk nyan, sampoë Neupeutrôn wahyu lé Allah SWT keu peubibeuëh 'Aisyah nibak mandum haba nyang hana beutôi nyan. Meunan pih ka Neupeugléh nan 'Aisyah bak masa mantong sajan ngön Nabi, nibak masa jinöë pih lé ladôm kawôm Syi'ah mantong teutap jipeucaya keu fiteunah Al-Ifk nyan.

 Nè seunurat